Når Jaroslav fra Krakow rejser hjem, så er Amanuel, der er flygtning fra Eritrea, klar til at afløse ham i svinestalden.

Og det glæder svineavler Anton Nielsen fra Sindal.

- Jeg har faktisk fået en rigtig dygtig mand, der gerne vil det. Og så sætter han en stor ære i at komme på arbejde hver dag. Det har også stor værdi for mig, siger han.

Min familie har forskellige dyr, men herude har jeg set grise for første gang. Amanuel Weldeslasse, flygtning, Eritrea

Svineavleren ansatte 28-årige Amanuel Weldeslasse i praktik i efteråret, som led i et samarbejde om praktikordninger mellem Hjørring Kommune og LandboNord.

Og de foreløbige erfaringer fra projektet tyder på, at flygtningene kan være med til at hjælpe landmændene ud af en knibe: Nemlig mangel på arbejdskraft. En mangel, som kun vil vokse, fordi flere østeuropæere rejser hjem i takt med, at de kan få arbejde i deres hjemland, lyder det fra Landbrug & Fødevarer.

Læs også : Hagos kom som flygtning i 2014: Nu er han kommunalt ansat tolk

Selv om Amanuel Weldeslasse ikke vidste noget om at passe grise, så blev han og Anton Sindal hurtigt enige om at veksle praktikken til en fast aftale.

- Jeg synes, at det er godt. Det er helt nyt for mig at passe grise, selvom jeg er vokset op med landbrug. Min familie har forskellige dyr, men herude har jeg set grise for første gang, siger han, der har været i Danmark i tre år.

Otte i job - ni på vej i praktik

Samarbejdet mellem LandboNord og Hjørring Kommune har i år skaffet fast arbejde til otte flygtninge, og i januar sender jobcenteret yderligere ni i praktik i landbruget.

- Mange flygtninge har et naturligt anlæg for at arbejde i landbruget, siger Ole Bendix, afdelingsleder i Hjørring Kommune.

Læs også : Teame fra Eritrea lærer at malke køer og tale dansk

Og så har de lyst i modsætning til de fleste danskere, uddyber han.

- Det er i hvertfald det indtryk, vi får, siger han og kommer et eksempel:

Kommunen præsenterede i december 34 ledige for jobmuligheder på landet. De 22 var danske kontanthjælpsmodtagere, mens 12 var flygtninge. Kun fem af de 22 danskere har siden sagt ja til et praktikophold, mens ni flygtninge begynder i praktik i januar.